Ek en my man wil graag ons seun in Engeland vir so drie weke besoek. Hy is daar op 'n tweejaar-werksvakansie. Het ons nodig om aansoek te doen vir enige tipe visum? Antwoord: Suid-Afrikaners word volgens Britse immigrasiereëls geklassifiseer as nievisum-burgers, of soos dit in Engels bekend staan, “non-visa nationals”. Dit impliseer basies dat u nie vooraf toestemming nodig het om die Verenigde Koninkryk binne te kom as ’n besoeker nie. U sal egter wel die immigrasiebeampte tevrede moet stel, met u aankoms in die VK, dat u wel net besoekers is en nie die VK vir ‘n periode langer as ses maande wil besoek nie. U moet ook van plan wees om die VK te verlaat met die verstryking van u besoek en genoeg fondse tot u beskikking hê om uself te onderhou en akkommodeer sonder om in die VK te werk of gebruik te maak van Britse openbare fondse. Indien ‘n persoon egter voorheen toegang tot die VK geweier is of enige Britse immigrasiereëls of regulasie verbreek het en van plan is om na die VK te reis as ’n besoeker, is dit beter om liewer vooraf toestemming te kry om die VK binne te gaan.
Ek verstaan dat 'n mens normaalweg vir vier jaar in die VK moet wees voor jy permanente verblyf het en dit dan nog 'n jaar neem alvorens mens Britse burgerskap kan verkry. Kan u asseblief vir my verduidelik hoekom my tyd as tweejaar-werksvakansieganger nie tel vir my Britse burgerskap nie?
Die tweejaar-werksvakansievisum is ’n tydelike visum en beperk tot twee jaar en tel daarom volgens die Britse immigrasiereëls nie as deel van die tyd wat jy die VK moet spandeer vir permanente verblyf nie. Ander tydelike visums sluit onder andere in die studentevisum en besoekersvisum. Die enigste uitsondering op bogenoemde reël is die 10-jaar-toegewing-reël. Volgens hierdie immigrasiereël kan ’n persoon wel vir permanente verblyf in aanmerking kom as hy 10 aaneenlopende wettige jare in die VK woonagtig was.
LitNet: 08 November 2005 boontoe / to the top